โบรกชี้กองทุนฯ DIF น่าสนกว่า JASIFเหตุมีโอกาสเติบโต-ความเสี่ยงต่ำกว่า
โบรกชี้กองทุนรวมโครงสร้างพื้นฐานโทรคมนาคม ดิจิทัล หรือ DIF น่าสนใจกว่า กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF เนื่องจากมีโอกาสเติบโตและมีความเสี่ยงต่ำกว่า
21 ม.ค. 2559

บล.โนมูระ พัฒนสิน ระบุในบทวิเคราะห์วันนี้ (21 ม.ค.) ว่า กองทุนรวมโครงสร้างพื้นฐานโทรคมนาคม ดิจิทัล หรือ DIF น่าสนใจกว่า กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF เนื่องจากมีโอกาสเติบโตและมีความเสี่ยงต่ำกว่า โดยมองว่ากองทุนฯ DIF และ JASIF มีผลตอบแทนเงินปันผลต่อปีเฉลี่ย 8% หรือราว 2% ต่อไตรมาสใกล้เคียงกัน
ทั้งนี้จากการเปรียบเทียบทรัพย์สินของกองทุนฯ,โอกาสเติบโตจากผู้เช่ารายใหม่ และความเสี่ยงของกองทุนฯ โดยมองว่ากองทุนฯ DIF น่าสนใจกว่า JASIF เนื่องจากลงทุนในทรัพย์สินครอบคลุมทั้งเสาโทรคมนาคมและโครงข่าย FOC ทำให้ทรัพย์สินของกองทุนฯ มีการกระจายตัวกว่าทรัพย์สินของกองทุนฯ JASIF (ลงทุนโครงข่าย FOC เพียงอย่างเดียว)
นอกจากนี้กองทุนฯ DIF ยังมีโอกาสเติบโตจากการขยายฐานผู้เช่ารายใหม่ทั้งตลาดโทรศัพท์มือถือและตลาดให้บริการอินเตอร์เน็ตความเร็วสูง โดยมองว่าการลงทุนโครงข่าย 4G ของ Mobile Operator เป็นโอกาสขยายฐานลูกค้าใหม่ๆ จากปัจจุบันที่มีกลุ่ม TRUE และ CAT เป็นผู้เช่าหลัก
ส่วนกองทุนฯ JASIF มองว่ามีความเสี่ยงจาก TTT BB (3BB) เป็นผู้เช่าหลักรายเดียว ขณะที่การขยายฐานลูกค้าใหม่จำกัดเพียงตลาดผู้ให้บริการอินเตอร์เน็ต และยังมีผู้ให้บริการวงจรเช่า (ILINK, SYMC) เป็นคู่แข่งโดยตรง หากเปรียบเทียบค่าบริการกับ ILINK และ SYMC เราคาดว่าค่าเช่า JASIF สูงกว่าราว 30-40% ทำให้เป็นอุปสรรคในการหาผู้เช่ารายใหม่